Il-Kummissjoni Ewropea - Stqarrija għall-istampa L-UE u l-Mercosur jilħqu ftehim dwar il-kummerċ Brussell, it-28ta' gunju 2019 Illum, l-Unjoni Ewropea u l-Mercosur laħqu ftehim politiku għal ftehim ambizzjuż, ibbilanċjat u komprensiv dwar il-kummerċ. Il-qafas il-ġdid dwar il-kummerċ – parti minn Ftehim ta' Assoċjazzjoni usa' bejn iż-żewġ reġjuni – se jikkonsolida sħubija strateġika politika u ekonomika u joħloq opportunitajiet sinifikanti għat-tkabbir sostenibbli miż-żewġ naħat, filwaqt li se jħares u jippreserva l-interessi tal-konsumaturi tal-UE u tas-setturi ekonomiċi sensittivi. L-UE hija l-ewwel imsieħba ewlenija li għamlet patt dwar il-kummerċ mal-Mercosur, blokk ta' pajjiżi li jinkludi l-Arġentina, il-Brażil, il-Paragwaj u l-Urugwaj. Il-ftehim konkluż illum se jkopri popolazzjoni ta' 780 miljun u jissiġilla r-relazzjonijiet politiċi u ekonomiċi mill-qrib bejn il-pajjiżi tal-UE u dawk Mercosur. Huwa jirrappreżenta impenn ċar miż-żewġ reġjuni lejn kummerċ internazzjonali bbażat fuq ir-regoli u se jagħti lill kumpaniji Ewropej vantaġġ importanti f'suq b'potenzjal ekonomiku enormi. Se jankra ir-riformi ekonomiċi u l-modernizzazzjoni ta' importanza li għaddejjin fil-pajjiżi Mercosur. Il- ftehim iżomm l-ogħla standards tas-sikurezza tal-ikel u tal-protezzjoni tal-konsumatur, kif ukoll il- prinċipju ta' prekawzjoni għas-sikurezza tal-ikel u r-regoli tal-ambjent u fih impenji speċifiċi dwar id- drittijiet tax-xogħol u l-protezzjoni tal-ambjent, inkluża l-implimentazzjoni tal-ftehim ta' Pariġi dwar il-klima u r-regoli ta' infurzar relatati. Il-President tal-Kummissjoni Ewropea Jean-Claude Juncker, qal: "Inkun qiegħed inqis kliemi sew meta nsostni li dan hu mument storiku. Fil-qalba ta' tensjonijiet internazzjonali fejn jidħol il- kummerċ, illum qegħdin nibgħatu sinjal qawwi flimkien mas-sħab tagħna tal-Mercosur li aħna favur kummerċ ibbażat fuq ir-regoli. Permezz ta' dan il-patt ta' kummerċ, il-pajjiżi Mercosur iddeċidew li jiftħu s-swieq tagħhom għall-UE. Din hija ovvjament aħbar mill-isbaħ għall-kumpaniji, il-ħaddiema u l-ekonomija fuq iż-żewġ naħat tal-Atlantiku, li se jiffrankaw aktar minn EUR 4 biljun f'kemm jiswew dazji fis-sena. B'hekk dan huwa l-akbar ftehim ta' kummerċ li qatt ikkonkludiet l-UE. Bis-saħħa tal- ħidma sfieqa u bil-paċenzja tan-negozjaturi tagħna, dan qiegħed jitlaqqa' ma' riżultati pożittivi għall- ambjent u l-konsumaturi. B'hekk dan huwa ftehim li fih jirbaħ kulħadd." Il-Kummissarju għall-Kummerċ Cecilia Malmström żiedet ma' dan: "Il-ftehim tal-lum iqarreb aktar lill-Ewropa u lill-Amerka t'Isfel fi spirtu ta' kooperazzjoni u ta' ftuħ. Hekk kif dan il-ftehim jibda jopera, se joħloq suq ta' 780 miljun ruħ, u jkun qiegħed jipprovdi opportunitajiet liema bħalhom għan-negozji u l-ħaddiema tal-UE f'pajjiżi li magħhom għandna rabtiet storiċi qawwija u li s-swieq tagħhom sa issa kienu relattivament magħlqua. Bil-ftehim il-kumpaniji Ewropew se jkunu qegħdin jiffrankaw aktar minn EUR 4 biljun f'dazji fil-fruntiera - erba' darbiet aktar mill-ftehim tagħna mal- Ġappun - filwaqt li jingħataw vantaġġ kontra kompetituri minn postijiet oħra fid-dinja. Huwa jistabbilixxi wkoll standards għolja kif ukoll qafas qawwi biex ikunu jistgħu jiġu indirizzati b'mod konġunt kwistjonijiet bħal ma huma l-ambjent u d-drittijiet tal-ħaddiema, kif ukoll jissaħħu l-impenji għall-iżvilupp sostenibbli li diġà għamilna, pereżempju fil-Ftehim ta' Pariġi. Tul is-snin li għaddew, l- UE kkonsolidat il-pożizzjoni tagħha bħala mexxej globali f'kummerċ miftuħ u sostenibbli. Sa mill- 2014 daħlu ftehimiet ma' 15-il pajjiż, b'mod notevoli mal-Kanada u l-Ġappun. Dan il-ftehim iżid erba' pajjiżi oħra mal-lista impressjonanti ta' alleati fil-kummerċ." Phil Hogan, il-Kummissarju għall-Biedja u l-Iżvilupp rurali, qal: "Il-ftehim bejn l-UE u l-Mercosur huwa ftehim ġust u bbilanċjat b'opportunitajiet u benefiċċji għaż-żewġ naħat, inkluż għall-bdiewa Ewropej. Il-prodotti agroalimentari distintivi u ta' kwalità għolja tal-UE issa se jiksbu protezzjoni li ħaqqhom fil-pajjiżi tal-Mercosur, f'appoġġ għall-pożizzjoni fis-suq tagħna u jitkabbru l- opportunitajiet ta' esportazzjoni tagħna. Il-ftehim tal-lum jippreżenta wkoll xi sfidi għall-bdiewa Ewropej u l-Kummissjoni Ewropea se tkun disponibbli biex tgħin lill-bdiewa jilqgħu dawn l-isfidi. Sabiex minn dan il-ftehim jiggwadanja kulħadd, se niftħu l-bibien tagħna għall-prodotti agrikoli mill- Mercosur biss permezz ta' kwoti ġestiti bir-reqqa li jiżguraw li ma jkun hemm l-ebda riskju li xi prodott joħnoq is-suq tal-UE u b'hekk jiġi mhedded l-għajxien tal-bdiewa tal-UE." L-elementi ewlenin tal-ftehim dwar il-kummerċ bejn l-UE u l-Mercosur Il-ftehim bejn ir-reġjuni UE-Mercosur se jneħħi l-maġġorparti tat-tariffi fuq l-esportazzjonijiet tal-UE lejn il-Mercosur, u b'hekk il-kumpaniji tal-UE se jsiru aktar kompetittivi billi dan se jiffrankalhom EUR 4 biljun f'dazji fis-sena. Fir-rigward tas-setturi industrijali tal-UE, dan se jgħin biex tingħata spinta lill- esportazzjonijiet tal-prodotti tal-UE li sa issa kellhom jaffaċċjaw tariffi għoljin u xi drabi projbittivi. Dawn jinkludu l-karozzi (tariffa ta' 35%), il-parts tal-karozzi (14-18%), il- makkinarju (14-20%), il-kimiki (sa 18%), il-farmaċewtiċi (sa 14%), l-ilbies u ż-żraben (35%) jew it-tessuti nnittjati (26%). Is-settur agroalimentari tal-UE se jibbenefika mit-tnaqqis drastiku tat-tariffi għoljin li jeżistu fil-Mercosur fuq il-prodotti esportati mill-UE, iċ-ċikkulati u l-ħlewwiet (20%), l-inbejjed (27%), l-ispirti (20 sa 35%), u s-soft drinks (20 sa 35%). Il-ftehim se jipprovdi wkoll aċċess bla dazju soġġett għall-kwoti għall-prodotti tal-ħalib tal-UE (bħalissa b'tariffa ta' 28%), partikolarment il-ġobnijiet. Il-pajjiżi Mercosur se jistabbilixxu wkoll garanziji legali li jipproteġu milli jiġu imitati 357 prodotti ta' ikel u xorb Ewropew ta' kwalità għolja li għandhom rikonoxximent bħala Indikazzjonijiet Ġeografiċi (IGs), bħal ma huma t-Tiroler Speck (l-Awstrija), il-Fromage de Herve (il-Belġju), il- Münchener Bier (il-Ġermanja), il-Comté (Franza), il-Prosciutto di Parma (l-Italja), il-Polska Wódka (il-Polonja), il-Queijo S. Jorge (il-Portugall), it-Tokaji (l-Ungerija) jew il-Jabugo (Spanja). Il-ftehim se jagħti lok għal opportunitajiet ġodda ta' negozju fil-Mercosur għall-kumpaniji tal-UE li joperaw fis-suq tal-kuntratti tal-gvern, u għall-fornituri tas-servizzi fis-setturi tat-teknoloġija tal- informazzjoni, it-telekomunikazzjoni u t-trasport, fost l-oħrajn. Se jissimplifika l-verifiki fil-fruntieri, inaqqas il-burokrazija żejda u jillimita l-użu tat-taxxi fuq l-esportazzjoni mill-pajjiżi tal-Mercosur. Il-kumpaniji ta' daqs iżgħar taż-żewġ naħat ukoll se jibbenefikaw bis-saħħa ta' pjattaforma online ġdida li tipprovdi aċċess iffaċilitat għall-informazzjoni rilevanti kollha. Filwaqt li jwassal għal benefiċċji ekonomiċi sinifikanti, il-ftehim jippromovi wkoll standards għoljin. L- UE u l-Mercosur ħadu impenn li jimplimentaw b'mod effettiv il-Ftehim ta' Pariġi dwar il-Klima. Kapitlu apposta dwar l-iżvilupp sostenibbli se jkopri kwistjonijiet bħall-konservazzjoni u l-ġestjoni sostenibbli tal-foresti, il-ħarsien tad-drittijiet tax-xogħol u l-promozzjoni tal-imġiba responsabbli tan- negozju. Dan jagħti wkoll l-opportunità lill-organizzazzjonijiet tas-soċjetà ċivili li jkollhom rwol attiv fis-sorveljanza tal-implimentazzjoni tal-ftehim, inkluż kull tħassib dwar id-drittijiet tal-bniedem, id- drittijiet soċjali u l-ambjent. Il-ftehim jipprevedi wkoll forum ġdid għall-ħidma mill-qrib flimkien dwar approċċ aktar sostenibbli fil-konfront tal-agrikoltura u, bħala parti mid-djalogu politiku skont il- Ftehim ta' Assoċjazzjoni, jindirizza d-drittijiet tal-komunitajiet indiġeni. Il-ftehim jissalvagwardja wkoll id-dritt ta' regolamentazzjoni fl-interess pubbliku tal-UE u tal-Mercosur u jippreżerva d-dritt li s-servizzi pubbliċi jiġu organizzati b'mod li huma jqisuh xieraq. L-istandards tas-sikurezza tal-ikel tal-UE mhumiex se jinbidlu u l-importazzjonijiet kollha se jkollhom jikkonformaw mal-istandards rigorużi tal-UE, bħalma jiġri bħalissa. Id-dispożizzjonijiet maqbula dwar is-sikurezza tal-ikel u dwar is-saħħa tal-annimali u tal-pjanti se jsaħħu l-kooperazzjoni mal-awtoritajiet tal-pajjiżi msieħba u jħaffu l-fluss ta' informazzjoni dwar kwalunkwe riskju potenzjali permezz ta' sistema ta' informazzjoni u ta' notifika aktar diretta u effiċjenti. B'dan il-mod, il-ftehim se jżid l-effiċjenza tagħna li niżguraw is-sikurezza tal-prodotti kkummerċjati bejn l-UE u l-pajjiżi Mercosur. Il-ftehim dwar il-kummerċ li ntlaħaq illum huwa parti minn Ftehim ta' Assoċjazzjoni komprensiv ġdid li qiegħed jiġi nnegozjat bejn l-UE u l-pajjiżi tal-Mercosur. Jikkonsisti minn pilastru politiku u ta' kooperazzjoni - li dwaru n-negozjaturi diġà laħqu ftehim ġenerali f'Ġunju 2018 f'Montevideo - kif ukoll il-pilastru tal-kummerċ. Apparti l-kummerċ, il-ftehim se jtejjeb id-djalogu politiku u se jżid il- kooperazzjoni f'oqsma bħall-migrazzjoni, l-ekonomija diġitali, ir-riċerka u l-edukazzjoni, id-drittijiet tal-bniedem inkluż id-drittijiet ta' nies indiġeni, ir-responsabbiltà soċjali u korporattiva, il-ħarsien tal- ambjent, il-governanza tal-oċeani, kif ukoll il-ġlieda kontra t-terroriżmu, il-ħasil tal-flus u ċ- ċiberkriminalità. Se joffri wkoll aktar possibbiltajiet għall-kooperazjoni f'livell multilaterali. Il-Ftehim ta' Assoċjazzjoni se jikkompleta n-netwerk tal-Ftehimiet ta' Assoċjazzjoni fl-Amerka ta' Fuq u t'Isfel u se jikkonsolida r-relazzjonijiet mal-imsieħba prinċipali fir-reġjun, f'appoġġ għall-pożizzjonijiet tal- UE dwar diversi kwistjonijiet globali. Ftehim ta' kummerċ ieħor ta' sinifikat kruċjali konkluż mill-Kummissjoni Juncker Popolazzjoni Kummerċ fi prodotti Kummerċ f'servizzi Iffrankar fit- tariffi għall- kumpaniji tal- UE PDG Konġunt Il-Kanada Il-Ġappun Aktar minn EUR 4 biljuni Il-passi li jmiss Iż-żewġ naħat issa se jwettqu analiżi legali tat-test maqbul sabiex joħorġu bil-verżjoni finali tal- Ftehim ta' Assoċjazzjoni u l-aspetti kollha tiegħu li jirrigwardaw il-kummerċ. Imbagħad il- Kummissjoni se tittraduċih għal-lingwi uffiċjali kollha tal-UE u tressaq il-Ftehim ta' Assoċjazzjoni quddiem l-Istati Membri tal-UE u l-Parlament Ewropew għall-approvazzjoni. Għal Aktar Informazzjoni Ftehim fil-prinċipju Mistoqsijiet u tweġibiet Fatti ċentrali dwar il-ftehim Skeda informattiva dwar il-biedja Skeda informattiva dwar is-sikurezza tal-ikel Skeda informattiva dwar l-iżvilupp sostenibbli Stejjer ta' esportaturi Aktar dwar Mercosur Il-kummerċ bejn l-UE u Mercosur fil-belt tiegħek Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from L-UE_u_l-Mercosur_jil_qu_ftehim_dwar_il-kummer_.pdf